Thabo Mbeki ontken onttrekking uit ANCThabo Mbeki en Parks Tau, die burgemeester van Johannesburg, Maandag na afloop van hul vergadering. Foto: Thabo Mbeki-stigting Dit kom ná verskeie mediaberigte dat Madoda Mbeki, die DA se burgemeesterskandidaat vir die Mnquma-munisipaliteit in die Oos-Kaap, Vrydag gesê het die hele Mbeki-familie het hom van die ANC gedistansieer. Madoda en Thabo Mbeki is neefs. Nadat Parks Tau, burgemeester van Johannesburg, en Thabo Mbeki Maandag by die kantoor van die Thabo Mbeki-stigting vergader het, het gerugte die ronde gedoen dat Mbeki huiwerig is om vir die ANC werwing te doen in aanloop tot die verkiesing. Mukoni Ratshitanga, Mbeki se woordvoerder, het dit egter ontken. In ŉ verklaring wat Ratshitanga Saterdag uitgereik het, sê hy dat die ANC se provinsiale sekretaris, Hope Papo, kan bevestig dat Mbeki steeds ŉ getroue ANC-lid is. “Enige inligting behalwe dit wat deur die ANC of die Thabo Mbeki-stigting in hierdie verband versprei word, het geen feitelike grondslag nie en word waarskynlik net versprei om die uitslag van die komende munisipale verkiesing te beïnvloed,” het Ratshitanga gesê. Mbeki is in 2008 deur die ANC herroep nege maande voordat sy termyn as president tot ŉ einde sou kom.